خدا نے اہل مدینہ کے قبول دعوت سے اسلام کو ایک مامن عطا کر دیا اور مسلمان مہاجرین مکہ اور اطراف سے آ کر مدینہ میں پناہ گزین ہوئے ؛لیکن جو وجود مقدس قریش کی ستمگاریوں کا حقیقی نشانہ تھا وہ اب تک ستمگاروں کے حلقہ میں تھا،آخر ماہ ربیع الاول میں نبوت کے تیر ہویں سال وہ بھی عازم مدینہ ہوا،اہل مدینہ بڑی بیتابی سے آنحضرت ﷺ کی آمد آمد کا انتظار کر رہے تھے،انصار کا ایک گروہ جس میں حضرت ابو ایوبؓ بھی تھے روزانہ حرہ تک جو مدینہ سے 3,4 میل ہے صبح اٹھ کر جاتا تھا اور دوپہر تک حضور کا انتظار کرکے نامراد واپس آتا تھا ، اسی طرح یہ لوگ ایک روز بے نیل مرام واپس ہو رہے تھے کہ ایک یہودی نے دور سے آنحضرت ﷺ کو قرینہ سے پہچان کر انصار کو تشریف آوری کا مژدہ سنایا،انصار جن میں بنو نجار سب سے پیش پیش تھے ہتھیار سج سج کر خیر مقدم کے لیے آگے بڑھے ۔
Entity: ربیع الاول — Type: /time